
        
            
                
            
        

    
	РЕНАТО РАШЕЛ

	 

	РЕНАТИНО НЯМ ГАРАГТ НИСЭХГҮЙ

	 

	“БНМАУ Боловсролын яамны Сурах бичиг, хүүхдийн номын хэвлэлийн газар” Улаанбаатар хотноо 1991 онд эрхлэн хэвлүүлсэн “БААТАР АЛЬБЕРОНЕ (ИТАЛИ ҮЛГЭР)” номоос

	 

	Цогт охин тэнгэр сангийн захиалгаар Цагаан бамбарууш хэвлэлийн газарт 2021 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

РЕНАТИНО НЯМ ГАРАГТ НИСЭХГҮЙ

	 

	Та нар ногоон бүрх малгайтай, хүзүүний шар ороолттой жижигхэн хүн агаарт нисэж явахыг харсан уу, үгүй юу? Арван гурван улаан бөмбөлгөөс бариад агаарт нисэж явахыг хараагүй юм гэж үү.

	Сайн л бодоорой.

	Тас хар үстэй, хүйтнээс болоод хамар нь дандаа л хөхөрчихсөн байдаг намхан хүн шүү дээ. Үнэхээр хараагүй юу?

	Тэр хүнийг Ренатино гэдэг юм. Гэрээсээ хол улаан царсны тэнд ажилладаг учир арван гурван бөмбөлгөөр нисэж ажилдаа явдаг юм л даа. Тэгээд ийм хол явган явалтай биш дээ.

	Тэгвэл үзээгүй л юм байж дээ.

	 

	НЭГЭН ПҮРЭВ ГАРАГИЙН ӨГЛӨӨ...

	Бидний ер ажиглаж үзээгүй хэчнээн олон гайхалтай сонин явдал өдөр болгон болдог гэж санана аа.

	Хэдэн жил дараалан өглөө бүр долоон цаг дөчин минутад Ренатино шар ороолтоо ороогоод, ногоон бүрхээ өмсөөд бөмбөлгөө авч цонхоор нисэн одно.

	Хэн түүнийг харсан бэ?

	Хэн ч хараагүй. Учир нь өглөө долоон цаг дөчин минутад ч, бас найман цагт ч тэнгэр өөд хэн ч хардаггүй шүү дээ.

	Үд дунд ч хардаггүй л гэнэ.

	Тэнгэр дандаа л цэнхэр байдаг юм чинь. Юуг нь ч сонирхох вэ дээ. Хүмүүс ажил ихтэй болохоороо тэнгэр өөд хараад байх зав чөлөө алга. Ренатино ч газар өөд бараг л хардаггүй гэнэ. Дээрээс харахад хот хариугүй жижигхэн, хүн гэхээр бараг цэг шиг, байшингууд нь чүдэнзний хайрцаг шиг, нэг нь цагаан, нөгөө нь хөх, бас ногоон харагддаг гэнэ. 

	Ренатино юу ч бодолгүй санаа амар агаарт ниснэ.

	Үүлэнд л тээглэчихгүй юм сан. Тэгвэл нэг мэдэхэд л хав хар болчихно. Ренатино үүлнээс хараагаа салгадаггүй байв.

	Заримдаа үүл цав цагаан, яг л цөцгий шиг хөвнө. Үмхээд авмаар санагдана. Гэвч аманд юу ч үлдэхгүй.

	Заримдаа төмөр дуулга өмссөн баатар эр шиг ч, тэгснээ далайд хөвж яваа усан онгоц шиг болж хувирна.

	Ингэхлээр үүлэнд итгэж болох уу даа.

	Нэгэн өглөө Ренатино толгойгоо гэдийлгэн бөөн үүл өөд харж байтал гэнэт аадар бороо асгах нь тэр.

	Ренатино усан хулгана болтлоо норчихсон нөгөө царс модон дээрээ нисэн иржээ.

	 

	НЭГЭН УДАА УЛААН ЦАРСАН ДЭЭР...

	Улаан царс гэх боловч үнэндээ навчис нь нов ногоон юм шүү дээ. Гэвч нэгэн өглөө алдарт яруу найрагч тэр модыг үзээд ингэж нэрлээгүй бол ногоон царс л гэх байсан даа. Яруу найрагч маань жаахан худал хэлчихдэг, тэгээд бас өнгө ялгадаггүй юм байжээ. Яруу найрагч маань сэтгэл нь хөдлөөд магтан дуулж шүлэглэсэн удаатай гэнэ.

	Хөөрхий тэр найрагч маань нэгэн удаа замын уулзварын улаан гэрлийг ногоон гэж андуураад зам хөндлөн гүйсэн юм гэнэ лээ.

	 

	РЕНАТИНО

	Ренатино ням гарагаас бусад өдөр өглөө бүр яг л найман цагт Улаан царс руу яах гэж нисдэг байв аа.

	Ажилдаа л явж байгаа нь тэр дээ.

	Хүмүүсийн зарим нь үс засаж, гутал цэвэрлэж, тослон нөгөө хэсэг нь цэцэг тарьж, бас малгай зарна. Ренатино бусадтай адилгүй ер бишийн хүн учир шаахай тарьж, малгайн үс хусах гэж оролдоод юу ч бүтсэнгүй. Ингээд өөр ажил хайх болжээ.

	Тэгээд бор шувууны дэгдээхэй харах ажилтай боллоо. Улаан царсны баруун талаас дөрөв дэх мөчрийн гурав дахь үүрэнд байгаа бор шувууны өчүүхэн дэгдээхэйнүүдийг харж байх болжээ.

	Ням гарагаас бусад өдөр өглөө бүр найман цагаас орой долоон цаг хүртэл тэднийг харж, зарим үед тайвшруулах ч хэрэг гарна. Үүр цайхаас эхлээд үдшийн бүрэнхий болтол эцэг эх бор шувуу нь талбайд ажиллаж дэгдээхэйнүүддээ үр зөөнө. Ренатино өдрийн турш тэдгээр дүрсгүй дэгдээхэйг зугаацуулж, тайвшруулна.

	Ням гарагаас бусад өдөр бүр шүү.

	Яагаад ням гарагаас бусад өдөр бүр билээ?

	Учир нь ням гарагт Ренатино нэг сайн идэж авах дуртай гэнэ. Улаан лоолийн шүүсэнд хийсэн банш таваг дүүрнийг идэж орхино. Тэгээд бие нь хүндэрч арван гурван улаахан бөмбөлөг нь тэнгэрт хөөргөж дийлдэггүй байна. Ийм учраас Ренатино ням гараг болгон амардаг болсон юм гэнэ.

	 

	
ЦӨМӨӨРӨӨ ЧИПТЭЙ ТАНИЛЦЪЯ

	Улаан царсанд амьдардаг бүхэн яагаад ханан хээтэй хүрэм нөмөрсөн ногооны талбайн мануухайнаас тэгтлээ их айдаг юм бэ гэж асуух байх.

	Би ч өөрөө сайн мэдэхгүй юм.

	Магадгүй том ханан хээ нь бүдгэрч гандсан хуучин хүрэм нөмөрч, сийрс нь салбаганасан том бүрх толгой дээрээ тавиад ногооны талбайн дунд хөдөлгөөнгүй зогсож байдгаас ч болсон байж мэднэ. Тархины нь оронд нь хүрэл чихсэн энэ Чипээс ч айлгүй яах вэ дээ. 

	Түүнд найдаж болох уу даа.

	Тэр мод мөртөө хаалга, сандал ч юм уу ядах нь ээ хувцасны өлгүүр болсонгүй. Харин мануухайг дээр гэж үзсэн байгаа юм.

	Харин Чип өөрөө бор шувуунд их гомддог байлаа. Яагаад энэ бор шувуунууд түүнээс айдаггүй юм бэ. Тэд мануухайг ч бараг л танихгүй. Энэ тэнэг шувуухайнууд мануухай гэдэг чинь цайлган сэтгэлтэй, хөөрхий амьтан гэдгийг мэддэг болов уу. Тэр багадаа бүр мод байхдаа хувцасны шүүгээ болох юм сан гэж мөрөөддөг байсан бол уу? Хамгийн гол нь мануухай бор шувуунуудыг үнэхээр айлгадаггүй гэдгээ мэддэг болов уу.

	Энэ тухай Чип өөрөө ярих гэсэн юм. Гэвч яаж ярих вэ дээ?

	Хүмүүс ам зурах гээд мартсан юм санжээ.

	Шөнө бороо орж, хүйтэн салхи салхилахад Чип залуу зандан насаа дурсан гүн санаа алдана. Хэрэв завь болж чаддаг сан бол голын усаар алсын алсад аялах байсан. Хэнийг ч айлгахгүй. 

	Ингээд нэгийг бодоход Чип уйлмаар болно. Гэвч хүмүүс түүний нүдийг зурсангүй орхисон юм гэнэ.

	 

	РЕНАТИНО ҮЛГЭР ЯРЬСАН НЬ

	Ренатино улаан царсан дээр ганц ч мөч тайван байж чадахгүй. Мөчир дээр хэдэн цагаар суух тун ч эвгүй. Энэ ч бас гайгүй. Хамгийн хэцүү нь бор шувууны долоон дэгдээхэй яг л чөтгөрийн хүүхэд шиг ёстой л гаарч өгнө дөө.

	Тэд нар юуг эс хийнэ гэж санана! Тэд гэнэт үүрнээсээ зэрэг цухуйгаад наранд биеэ ээгээд хэвтэж байгаа гүрвэлийн дээрээс нулимах гэнэ.

	Энэ сайн гэж үү?

	Тэдний араас нүд салгалгүй харж байх хэрэгтэй. Заримдаа мөчирт нь саван түрхэхэд хэрэм халтирч золтой л унах шахна.

	Үнэхээр сайхан байгаа биз!

	Тэгснээ гэнэт дуулалдах нь ёстой нэг аймаар шүү. Хамгийн сүүлийн үеийн чарлан дуулагчдыг дуурайгаад сурчихсан юм билээ. Тэднийг орилж чарлаад эхлэхэд бор шувуунууд тал бүрээс гал түймэр гарав уу гэж сандран нисэж ирцгээнэ.

	Хамгийн ахмад болох ухаантай бор шувуу толгойгоо сэгсрэн үүр руугаа дуугүй ниснэ. Тэдний орилолдоон чарласны учрыг олох аргагүй. Дуу дуулж байгаа юм уу, эсвэл гэдэс нь өвдөөд байгаа юм уу гэлтэй чарлалдаж гарна.

	Харин Ренатино л тэр дүрсгүйчүүдийг тайвшруулж чаддаг байлаа. Ренатиног үлгэр ярьж эхлэнгүүт тэд нам гүм болно.

	Ренатино ч тун сонин хачин үлгэр мэддэг байлаа.

	«Эрт урьд хөх... нягтлан бодох байж гэнэ. Яагаад хөх вэ гэхлээр тэр дандаа хөх дээл өмсдөг юм санжээ. Өөр өмсөх юм байсангүй л дээ. Тэр залуухан гоо үзэмжтэй агаад хэдийгээр сангийн яаманд бөөн мөнгөн дунд ажилладаг боловч туйлын үнэнч юм гэнэ» гэж эхэлнэ.

	Нэг үлгэр нь бүр ер бусын сонин доо.

	«Эрт урьд цагт нэгэн аав амьдарч байжээ. Гурван хүүтэй, тэгээд тэр нар нь бичиг мэддэггүй тэнэг мулгуу юм санжээ. Тэр гурав цөмөөрөө зурагтаар гарч байх, үгүй дээ л кино жүжигчин болохыг туйлын их хүсдэг байж л дээ. Тэгсэн хэр нь тэд алдартай жүжигчид болсон юм гэдэг!

	Ийм үлгэр хэдэн цагаар ч ярьж чаддаг байв. Долоон дэгдээхэй өдөр тутмын амьдралаас авсан ер бусын ийм үлгэр сонсоод гайхсандаа болж хошуугаа ангайчихсан чив чимээгүй сууцгаадаг байж л дээ.

	Улаан царсны доор бас модчины охин Андреа зогсон сэтгэл хөдлөн чагнана.

	Андреа маалинга шиг цагаахан үстэй, туранхай охин байлаа. Өдөр бүр арван нэгэн цаг хагаст ээж нь сагсанд идэх юм хийж өгөөд,

	— Аавдаа хоолыг нь түргэн аваачиж өгөөрэй гэж захина. Гэвч Андреа аавдаа хоолыг нь тэр дор нь хүргэж өгнө гэж даан ч нэг үгүй дээ.

	Улаан царсны дэргэдүүр өнгөрөх тоолондоо өөдөө харж хамраа шантайлган Ренатиногийн үлгэр ярихыг чих тавин сонсож удаан зогсоно. Ренатино дэгдээхэйнүүдэд хандаж:

	«Эрт урьд цагт Энэтхэгийн нэгэн хаан байжээ. Тэр хур их баян бөгөөд өөртөө байгаа бүх л алт, мөнгө, орд харш, алмаас эрдэнийн үнэт чулуу... тэр бүгдийгээ зарчихвал хөл бөмбөгний багийн төвийн довтлогч хоёр, зүүн талын хамгаалагч ганцханыг л худалдан авч чадах юм гэнэ».

	Италид хөл бөмбөгчдийн зах дээр эд бараа мэт худалдан авч, өгөлцдөг жам ёстойг бас хэлэх хэрэгтэй юм л даа.

	Хөл бөмбөгч зүүн хөлөөрөө хаалганы баруун буланд эсвэл баруун хөлөөрөө зүүн буланд хэчнээн л сайн өшиглөн оруулж чадна төдий чинээ өндөр үнэд хүрдэг байж л дээ.

	Цаг мөч жирэлзэн өнгөрч Андреа улаан царсны доор зогссоор л. Энэ удаа аав нь хүйтэн шөл ууж маш их уурлан, улаан царсыг даа чамайг гэж занаж байв. Гэвч та нар модчин гэж ямар хүмүүс байдгийг мэднэ биз ээ. Уурлаж хашхирч, сүрдүүлж байвч үнэндээ хамгийн сайн улс шүү дээ. Би орой бүр гэртээ хийл тоглодог байсан нэг модчийг сайн мэдэх юм байна.

	 

	
ХАРЦАГА ГРАКК

	Харцага Гракк саявтархнаас л энэ хөндийд ирж суурьшсан ажээ. Ууланд тийм ч сайхан байсангүй. Хүйтэн гэж яана! Эргэн тойрон салхилаад л бас харцага гэж зөндөө.

	Энд бол тэр ганцаараа. Хэн ч өөртэй нь өрсөлдөхгүй. Түүгээр ч барахгүй өөрийгөө бүргэд гэж нэрлэсэн ч болно. Энэ бол амьдралынх нь ганц хүслэн байлаа. Тэр өглөө бүр хошуугаа чулуунд хичээнгүй гэгч нь ирлэчхээд далавчаа дэлгээд нар өөд харан удаан гэгч нь сууна. Бүргэд бүр л ингэдэг жамтай. Энэ шувуунаас тун ч сүрдмээр. Улаан модонд амьдардаг бүхэн харахаар л:

	— Хөөе аюул боллоо. Цаана чинь Гракк нисэж явна гэж сандран хашхирна. Гэвч хэн нь айгаад зугтаж байгаа нь харагдахгүй. Учир нь Граккийн нүдний хараа муу юм санжээ. Нүдний шил хэрэгтэй. Гэхдээ бүргэд хэзээ л нүдний шил зүүж явлаа даа?! Хамгийн гол учир нь юу гэвэл нар өөд нүдээ цавчилгүй тун удаан харж сууна. Нүд нь хоёр жижиг бөөрөнхий юм л болчихно. Бүр хажууд нь юу болж байгааг ч анзаарахгүй байв.

	Гэтэл нэгэн удаа...

	Пүрэв гарагийн өглөө бороо орж байлаа ёстой л хувингаар цутгаж байгаа юм шиг гээч. Ийм бороо тавдугаар сард л ордог сон. Гэвч яагаад ч юм бэ. Энэ пүрэв гарагийн өглөө орлоо! 

	Тавхан минут гэхэд л Ренатино, долоон дэгдээхэй, мануухай, модчины охин Андреа цөм л ёстой нэг усан хулгана болчхов. Гракк харцаганаас л бусад нь цөм шүү.

	Энэ өглөө Гракк зурагтын хамгийн өндөр антен дээр байрлуулсан үүрэнд тун орой болтол унтжээ. .Тэр сэрэнгүүтээ өндийж нэг эвшээлгээд, сурсан зангаараа нар өөд хараад суух гэв.

	Гэтэл нар байдаггүй дээ. Гудамж талбай, байшингийн дээвэр, борооноос болоод цөм саарал болчихсон харагдана. Уул нь нарны туяа харцаганы нүдийг гялбуулж байдаг цаг. Гракк анх удаа л тэр хотод цэцэрлэг байгааг олж харав гэнэ. Цэцэрлэг дотор улаан царс, дээрх үүрэнд нь долоон дэгдээхэй сууж байхыг олж харав.

	Тэр царс руу дөхөж очоод жинхэнэ харцага шиг л доошоо шидсэн чулуу шиг шумбан очив.

	— Зогсооч, та чинь хаачих нь вэ гэж Ренатиног хэлэхэд,

	— Харахгүй байна уу. Өглөөнийхөө хоолыг идье.

	— Юу, идэх гэж? хэмээвээс:

	— Юуны чинь юу гэж. Хэнийг гээч. Эднийг гэснээ айчихсан суугаа долоон дэгдээхэйг хурц хумсаараа заав.

	— Та чинь галзуураа юу даа! гэчхэв.

	Гракк ингэнэ гэж ёстой бодсонгүй. Бүх л насаараа харцага чинь бор шувууг идэж байлаа шүү дээ. Үүнийг цөмөөрөө мэднэ. Энэ хачин ногоон малгайтай жижигхэн хүн ямар зориг гаргахаараа ингэж саад болдог байна аа!

	Хараа муут Гракк энэ ичгүүргүй амьтныг сайн харж авах гэж тонгойв. Хурц нь аймаар махир хошуу нь Ренатиногийн нүүрт бараг тулав. Үнэнийг хэлэхэд Ренатино маш их айв.

	Гэвч айсан дүр үзүүлсэнгүй. Модны доор Андреа зогсож байлаа. Тэр Ренатиног яг л баатар эр шиг сэтгэл бахдам, гайхан харж байв. Ренатино цээжээ түрж, гараа зангидан, довтлохоор болов.

	Гэвч зодолдохоосоо өмнө заль мэх хэрэглэхээр шийдэж:

	— Та ичихгүй юу. Вангийн бүргэд байж бас... гэж зэмлэх аятай хэлэв.

	— Юу, юу... та юу хэлэв ээ гэж Гракк далавчаа засан бүргэдийн бардам байдал гаргав. Сэтгэл нь ихэд хөдөлсөндөө болоод улайчхав.

	— Та, та юу хэлэх гээ вэ.

	— Би. Эзэн хааны хүчит бүргэд болохоороо өчүүхэн энэ л долоон дэгдээхэйг тоох ёсгүй гэж хэлэх гэсэн юмаа.

	— Та тэгж бодож байна уу гэж Гракк сандран асуув.

	— Мэдээжээр юм чинь гэж Ренатино дуу алдан:

	— Та сонин уншдаггүй юм уу. Бүргэд чинь бяруу шүүрч, анчидтай тулалдан нисдэг тэрэг рүү хүртэл довтолдог юм шүү дээ. Та нар нисдэг тэрэг рүү довтолж байсан уу?

	— Нисдэг тэрэг рүү юү гэснээ. Гракк ийм нэр урьд өмнө ерөөс сонсож байсангүй.

	— Тиймээ, яалаа гэж, яалаа гэж. Нэгэн удаа би ууланд нэг тоншилтоор гурвыг унагасан гээч гэв.

	Модны доор зогсож байсан Андреа айсандаа болоод дагжин чичрэв. Нэг тоншилтоор гурван нисдэг тэрэг шүү. Харин Ренатино нүдээ ч цавчсангүй. Нисдэг тэрэг гэж юу болохыг Андреа ч өөрөө мэдэхгүй байв.

	Энэ үед түүний авч явсан шөл нь хөрчихсөн байлаа.

	Модчин өнөөдөр урьд өмнөөс ч илүү юм идмээр санагдаж байв. Яагаад ганц удаа ч болов таваг халуун шөл идэж болдоггүй юм бэ. Энэ гайтай улаан модноос л болж байна. Болоо, гүйцээ!

	Өнөөдөр л бүрмөсөн тооцоо хийе.

	Энэ үед Ренатино, харцага Гракктай тайван ярилцсаар л байв.

	— Би саяхан хотод... гэж өөрийгөө магтан Гракк яриад гэдэс өлсөх нь гэж жигтэйхэн гэтэл... хм, хм энэ юуг хаанаас олох вэ дээ нэрийг нь мартаж орхилоо гэхэд нь: 

	— Нисдэг тэрэг үү?

	— Тийм ээ, тийм, нисдэг тэрэг. Миний ходоод шархтай юм, тэгээд тодорхой нэг цагт идэж байх хэрэгтэй л дээ уул нь гэсэнд 

	— Хараач... гэж Ренатино заагаад тэр улаан яндангаас жаахан баруун тийшээ гэтэл гэнэт...

	Гэтэл, юу болох нь энэ вэ?

	Сүхээр л цавчаад байгаа юм шиг!

	Яг л сүхээр цавчих юм.

	Модчин хамаг тэнхээгээрээ сүхээ далайж, улаан царсыг цавчиж байв.

	Сүх нь модонд гүн шигдэв. Бараг л ишдээ тултал.

	Модчин ч сүхээ авч чадахгүй харагдана. Тэр уурласандаа болоод гараараа хөлөөрөө улаан царсыг нүдэж гарав.

	Мөчир дээрх үүр ганхаж тэд бараг л унах дөхөв. Хараа муут Гракк гайхан:

	Салхи хаанаас гарах нь энэ вэ?

	Харин модчины охин цагаахан үст Андреагийн нулимс асгарна. Андреаг уйлуулахгүйг хичээхдээ Ренатино:

	— Хүүе, та чинь галзуурав уу? Ингэж ч арай мод унагаадаггүй байх аа гэсэнд

	— Чи хэн бэ? гэж модчин гайхан асууна.

	— Ренатино гэж Андреа яаран хариулаад, яагаа вэ нөгөө ер бусын сонин үлгэр ярьдаг гэв.

	— Үлгэр ий! гэж модчин хашхирснаа сүхээ сугалан аваад улам ууртай нь аргагүй цавчиж гарав.

	— Хүүе, хүлээгээрэй. Би одоохон буугаад... гэж Ренатино хашхирав.

	Түүнийг хөдөлж амжаагүй байхад Гракк буух ч гэж дээ тэнцвэрээ алдан, муухай орилон газар, яг л модчины хөл доор унажээ.

	— Туслаарай, та минь ээ. Бүргэд! гэж модчин хашхираад айсандаа ухаан алдан ойчив.

	Гракк ч бүргэд гэж сонсмогц улам их айв. Харин долоон дэгдээхэй баярлан далавчаа дэвэн дэвсээр, Ренатино ч зүйтэй гэж хашхиран, цагаан үст Андреа түүн өөд зүрх шимшрүүлэн харж байв. Гракк бүргэд гэж өөрийг нь хэлж байгааг сая л ойлгов.

	Граккийн хувьд ямар сайхан өдөр вэ! Пүрэв гараг гэдэг чинь гайхалтай сайхан өдөр юм даа!

	Цөмөөрөө айсандаа дуу алдацгаав.

	Карло Альберта Луижийн тухай та нар хэзээ ч сонсоогүй гэж үү!

	Тун хачин юм даа. Тэр бол салхи шуургатай хамт даян дэлхийг тойрч аялан нисэж явдаг долоон аянгын хамгийн хүчтэй нь байлаа. Тэр нэгэн удаа цонхоор орж, нэгэн нэрт өмгөөлөгчийн сахлыг нь хуйхалж, хатааж байсан цагаан даавууг нь хөө болгож орхижээ.

	Та нар муухай ааштай л гэж бодож байгаа байх. Үгүй шүү. Уулзсан хүнээрээ жаахан тоглох л дуртай. Муу санаагүй, зүгээр л наргиан байхгүй юу даа.

	Энэ удаа цөмөөрөө л бүргэд гэдэг байсан Гракк харцагыг аянга дайрч ганцхан минутад л хамаг өдийг нь хуйхалж орхив. Хөөрхий Гракк яаж амьтны нүүр харна даа. Модчин ухаан ороод харсан чинь нөгөө «бүргэд» нь яг л нойтон дэгдээхэй болчихсон байж байв.

	Модчин айж ухаан алдаж ойчсондоо хорсож улаан царсыг улам хүчтэй цавчиж гарав. Ганц ч өдгүй үлдсэн Гракк гашуудан уйлна.

	— Хайран өд. Сайхан саарал өд сөдгүй болсон би яан аа. Өд сөд минь бараг л шинээрээ байсан юм чинь. Би мөн ч хөөрхий еэ гэж Гракк уйлж гарав. Тэр уйлж унжин «чамин дэгжин» бүжиг хийж байгаа аятай газар тогшиж байв. Цөм л түүнийг өрөвдөж, Ренатино, Андреа, долоон дэгдээхэй, улаан модны мөчир дээр амьдардаг эр, эм хөхөө цөм л түүнийг даган уйлж гарав. Улаан царсанд амьдардаг бор шувуу нэг өдөө сугалж Граккад, дараа нь нэг бор шувуу хоёрыг, гурав дахь нь дөрвийг гэх мэтээр өднөөсөө сугалан өгцгөөв. Хоёрхон минутын дотор л нүцгэн Граккийг хувцаслачхаж гэнэ.

	Хувцаслахад нь бор шувууны зуун хорин, хөхөөний арван дөрвөн өд болон хүзүүний шар ороолт оржээ. Юу ч гэж бодсон яах вэ. Модчин цагаан цайлган сэтгэлтэй хүн байсан учир улаан царсыг зөөлөн, зөөлөн цохисон дүр үзүүлж байв.

	Энэ үед аянга цахилгаан тэнгэрээр нэг сэлгүүцнэ.

	Яана гэнээ. Тэр харцаганы бүх өд сөдийг хуйхлаад орхисон байхад энэ сайн санаатнууд доор нь хувцаслачихдаг гэнээ. Бүр шар ороолт ороосон байхыг нь хараач!..

	Сайн л байна.

	Та нарт одоо үзүүлээд өгнө дөө гайгүй.

	Шар ороолт минь баяртай.

	Шар ороолт дороо л шатаж үнс болов.

	Хөөрхий Гракк цөхрөнгөө барж, улаан царсыг толгойгоороо мөргөж байв.

	— Чамд сэтгэл гэж байна уу гэж Ренатино цахилгаан цахилсан саарал үүд өөд харж хашхирав. Ингэж тэнэг тоглож болохгүй ээ!

	— Гайгүй байна аа. Би нэг л юм бодож олох хэрэгтэй шүү дээ. Байшин шатааснаас л дээр байх даа. Бусад зургаан цахилгаан ч ийм л юмаар оролдож байдаг юм гэсэнд

	— Тэд нар чинь ядахдаа байшинтай л тулалдаж байдаг байна. Тэгэхэд чи хөөрхий нэг муу харцагаар даажигнаж байдаг. Энэ чинь өглөөнөөс хойш юу ч идээгүйг мэдэж байна уу? гэхэд

	— Аа тийм үү гэж хариу нижигнэснээ басамжлагдсандаа уурлан хилэгнэж байв.

	Бүх аянгын эзний өөдөөс олны нүдэн дээр нэг жижигхэн хүн эсэргүүцэж байна гэнээ. За яах вэ. Арай хөгжилтэйхэн юм бодож олно оо. Эхлээд улаан царсыг нь шатааж орхиё гэсэнд

	— Үгүй гэж Ренатино дуу алдав.

	— Үгүй шүү гэж Андрей, долоон дэгдээхэй уйлалдав.

	— Хэрэггүй ээ гэж модчин хашхирснаа, болохгүй, би өөрөө цавчихыг бодъё гэлээ.

	— Цавчина гэнээ гэж аянга жуумалзан: — Та цавчиж эхлээ биз дээ. Яагаад больчихов.

	Галын дөлөн дунд модчиныг алга болоход Андреа айсандаа дуу алдав. Айх хэрэггүй.

	Тэр тоглосон юм санжээ. Модчин зүв зүгээр, харин сүх нь бөөрөнхий хар нүүрс болчихсон байв.

	Цэцэрлэг дээгүүр аянга нижигнүүлэн, цахилгаан цахилан алга болж орхив.

	— Хайран сүх минь гэж модчин эхэр татан уйлав. Дугуйчин хүнд чадалтай хөл, дуучин хүнд сайхан хоолой хэрэгтэйн адил модчин хүнд сайн сүх л хэрэгтэй шүү дээ гэсэнд

	— Чи ёстой нэг сэтгэлгүй амьтан юмаа гэж Ренатино хашхирав.

	Хийсэн хэрэг нь Ренатиногийн сэтгэлийг бухимдуулав.

	Сайн байна!      

	Аянга цахилгааны эзэнтэй сөргөлцвөл яахыг үзүүлээд өгье гээд улаан царс өөд гялалзан дайрав.

	Гэвч хүрсэнгүй.

	— Хүүе муу зэвд идүүлсэн хэлтэрхий. Биднийг ойлгох гэж бодоо юу гэж хэн нэгний дуу гарав.

	— Ичих нүүрээ алдсан амьтан. Энэ хаанаас хашхираад байна аа? Тариан талбайгаас юм уу даа. Ямар хачин дуутай юм бэ. Олигтойхон ярьж чадахгүй юм, бодвол нөгөө мануухай байх аа гэсэнд

	Үнэндээ том дөрвөлжин хээтэй хүрэм өмссөн мануухай байлаа.

	Бидний хуучин танил Чип шүү дээ.

	— Намайг хэлтэрхий гэв үү гэж аянга хашхирснаа хүлээж бай. Би чамтай одоохон тооцоо бодоод орхиё гээд Чип рүү дайрав. Гэвч замын хагаст зогсов. Учир нь түүний эрэлхэг зориг нь таашаагджээ. Тэгээд Чипийн хүрэм, бүрхийг шатаагаад л болив. Аймаар мануухайнаас маань хөндлөн хадсан хоёр мод л үлдсэнийг тэд нар цөм гайхан харцгаав. Аянга цахилгаан хүртэл өөрийнхөө хэрцгийгээс ичиж зовоод алс хол руу үүлсээ аван арилж одов оо. Гэв гэнэт нар гарав.

	— Энэ жил цаг агаар хачин болчихлоо гэж хотынхон гайхна. Цаг агаар ямар ч хамаагүй гэдгийг тэд яаж ч мэдэх билээ. Тэр гайтай өглөө бараг л үд дундад манай нөхдөд дахиад л золгүй явдал тохиолдов. Хөндлөн хадсан модон Чипийг хараад:

	— Би үзгээр чинь сүхээ ишилье гэж модчин хэлэхэд Чип зөвшөөрсөнгүй.

	— Танаас гуйя. Ядах нь ээ хоёр сүх ишлээч гэж Чип хэлэв.

	— Хоёр сүх ишилж болно оо гэж Модчин амлажээ. 

	Тэгээд Чипийг газраас сугалан авч гэнэ.

	Юу болсон гэж санана. Чипийг сугалан авсан нүхнээс нефть тэнгэр өөд хоёр зуун метр өндөрт олгойдон гарав. Хэдхэн хором өнгөрөхөд л хотод шөнө болсон юм шиг хав харанхуй болчихжээ.

	Харин хотын гудамж, тариан талбай, цэцэрлэг хүртэл нефтэд автав.

	— Цаг агаараа гэж, ахиад л бороо орлоо. Хүмүүс гайхахын ихээр гайхна.

	Та нар үүнийг бороо биш нефть гэж мэдэж байгаа биз ээ. Хэдхэн хором өнгөрөхөд бүх хот, гудамж, байшин, хүмүүс цөм л тас хар болчихсон байлаа. Хотын хүмүүс баярлалдан алга ташна. Ганцхан Ренатино л баярлаж алга ташсангүй. Яагаад тэр ганцаараа баярласангүй вэ. Модчин руу радио телевизийн сурвалжлагчид гүйн ирцгээж байв.

	— Би хуучнаараа л модчиныхоо ажлыг хийнэ гэж гэнэт нефтийн эзэн болсон тэр хэлээд:

	— Мод өндөр бөгөөд их сагсгар мөчиртэй байх ёстой. Би алтан сүхээр мод цавчина. Миний охин жононтой гэрлэх ёстой. Би өдөр бүр, өглөө, орой халуун шөл идэж байна гэв.

	Шинэ саятны зургийг сурвалжлагчид сониндоо зориулан авч байв. Цөмөөрөө л түүнд баяр хүргэж байх юм. Харин Андреа буланд суучихсан уйлж байв. Ренатино мөчир дээр суугаад санаа алдана. Пүрэв гарагийн өглөө яасан ч уйтгартай юм бэ. Үнэндээ одоо бол үд дунд болж байна.

	Манай нөхдийг бүр их гай зовлон хүлээж байна. Ренатино өглөө бүр л долоон цаг дөчин таван минутад арван гурван бөмбөлгөөрөө гэрээсээ ниснэ. Тэр ажилдаа дуртай дургүй явж байв. Үүрэг юм хойно яая гэх вэ дээ. Тэр бээр өнөөх дэггүй долоон дэгдээхэйг харж хамгаална. Ренатиногийн ярих үлгэр цөмөөрөө л уйтгартай. Тэгээд дандаа л муугаар төгсөнө. Гэвч дэгдээхэйнүүд дургүйцдэггүй байлаа. Тэд мөчир дээр томоотой сууцгаана. Хэрмүүдийг ч шоглохгүй. Харин Гракк л царс руу байн байн ирж, өд сөдөө яаж ургаж байгааг Ренатинод харуулах гэнэ. Ренатиногийн сэтгэлийг засах өөр арга олохгүй л байлаа. Тэр нефтийн шовгорыг өдөржин л харж сууна. Тариан талбайн дунд нефтийн шовгорын тоо улам л олширно. Эхлээд нэг, дараа нь гурав, тэгээд арван тав болчхов. Шинэ шовгор сая гэсэн үг. Сая бүр л Ренатиног Андрейгаас улам холдуулна. Одоо мөнөөх модчин маань хотын хамгийн баян хүн болжээ. Ренатино ядуу хэвээрээ л явна.

	Андреагийн аж төрөл нэг л уйтгартай аж.

	Эцэг нь Андреад зориулан Парисаас хамгийн гоё зуун палааж, хайрцаг шахам бурам, сайхан ном худалдан авч өгсөн боловч түүнд нь баярласангүй. Тэр шинэ байшингийнхаа олон өрөөгөөр төөрчихсөн юм шиг л тэнүүчилнэ. Тэгээд нэг мэдэхэд нөгөө л өрөөндөө нөгөө цонхныхоо дэргэд ирчихсэн байна. Нүүрээ цонхны шилэнд наан улаан царс байгаа цэцэрлэгийг хэдэн цагаар ширтэнэ. Тэгээд аяархан мэгшинэ. Нүднээс гартлаа туржээ. Эцэг нь дэлхийн хамгийн сайн эмч нарт үзүүлсэн боловч тэд нар:

	— Амаргүй л өвчин гэлцэнэ.

	— Охиноо эндээс холдуулах хэрэгтэй. Хаашаа ч яах вэ. Энд нефть яасан айхавтар үнэртэж байгааг мэдэж байна уу? гэсэнд,

	— Бид одоо Канад явна гэж саятан-модчин хэлэв гэнэ.

	Тэгээд шөнө бүр л алс холын тэр нутаг, өндөр өндөр модтой ой зүүдэлнэ. Өглөө босоод л алтан сүхээ билүүднэ. Алтан сүхний иш болсон Чип баярлана. Гэвч нэгэн пүрэв гарагийн өглөө....

	Зогс, дахиад л эхлэх нь үү гэж та нар бодов уу. Тайвшир. Энэ бол өөр долоо хоногийн пүрэв гараг юм. Нэгэн пүрэв гарагийн өглөө гудамжаар явсан хүмүүс долоон хөх, долоон хар гоёмсог тэрэг давхихыг харж:

	— Хурим гэж нэг хэсэг нь хэлэхэд, 

	— Оршуулга гэж нөгөөдүүл нь зүтгэнэ.

	Тэгвэл хэн нь ч оносонгүй. Хэн тэр машинаар явна вэ. Арван дөрвөн машин цөмөөрөө л нисэх буудлын үүдэнд зогсов. Эхний арван гурван машинаас ачаа зөөгчид зуун хорин есөн чемодан, гучин долоон боодол ачаа буулгав. Сүүлийн машинаас саятан-модчин, цонхийж цайсан царайтай Андреа охинтойгоо буув. Дөрвөн хүчит мотортой, хоёр том далавчтай онгоц нисэх зурвас дээр агаарт хөөрөхөд бэлэн зогсож байв.. Ажлын шинэхэн хувцас өмссөн ачаа зөөгчид чемодан ачиж эхлэв.

	Ренатиног улаан царсан дээрээ хуучин янзаараа сууж байтал Гракк нисэж ирэв. Хэдийгээр долоон дэгдээхэй тоглох ч дургүй томоотой болсон ч, тэднийг харж хандаж туслахаар ирнэ.

	— Би газар сайгүй мөн ч их явсан даа. Энэ ертөнцөд маш олон модчин байдаг юм. Бараг цөмөөрөө л сайхан охинтой. Зарим нь бүр хоёр охинтой гээч гэж Гракк ярина. Гэвч Ренатино сонсох гэсэнгүй. Үе үе аяархан санаа алдана. Түүнийг хараад долоон дэгдээхэй ч санаа алдацгаана.

	— Би нэгэн удаа Доломитын ойд нэг модчинтой... гэж Гракк яриагаа эхлэв.

	Гэтэл ер бусын юм болох нь тэр. Цэлмэг тэнгэрт цахилгаан цахилсаар улаан царсны хажууд ирэв.

	— Би ингэнэ гэж ер бодсонгүй шүү. Чамайг хүсвэл би нефтийн бүх ордыг хуйхлаад өгөх үү гэхэд

	— Хэрэггүй, баярлалаа.

	— Ядах нь ээ хоёрыг нь гэв.

	Аянга цахилгааны эзэд яаж ийгээд Ренатинод тус болохыг хүснэ. Гэвч Ренатино толгой сэгсэрч

	— Хэрэггүй, дараа бол... гэсэнд

	— Эсвэл онгоцыг нь шатаачих уу?

	— Ямар онгоц

	— Яагаа вэ, Андреаг Канад руу авч явах гэж байгаа гэснээ дуугүй болчхов.

	Ренатино юу ч хэлсэнгүй. Нүдэндээ цийлэлзсэн нулимсаа нуух гэж буруу харав. Гракк юу ч хэлсэнгүй, хаашаа ч юм бэ нисэн одов.

	Буудлын ажилчид онгоцны хаалгыг сайн гэгч нь хаагаад шатаа хураав. Хүчит дөрвөн мотор хүнгэнэн онгоц байраасаа хөдлөв. Онгоцны цонхоор цонхийсон царай харагдана. Андреа сүүлчийн удаа Улаан царс байгаа цэцэрлэгийн зүг харав. Үнэнч нөхдөөсөө салахад хэцүү учир Андреа нисмээргүй л санагдана. Нулимс цийлгэнэсэн нүдээрээ Граккийг олж харав. Гракк хамаг чадлаараа дэвэн дэвсээр... амжих л юм сан. Сумнаас хурдан, бараг л тийрэлтэт онгоц шиг шумбан улаан царсан дээр буучхав.

	Сүүлчийн сонин хэлэх гээд амьсгаадан яаж ч чадахгүй байв, 

	— Тайвшир, юу болов гэж Ренатино бүрхээрээ дэвэн хэлэв.

	— Андреа гэснээ Граккийн хоолой сөөнгөтнө.

	— Юу, Андреа юу гэж?

	— Уйллаа. Ренатино байрандаа хөшиж орхив.

	— Тэгээд юу гэж. Хүн уйлна гэдэг чинь тийм ч сайн биш Андреа Канад руу нисэхдээ уйллаа гэдэг чинь нөхдөөсөө салахыг хүсээгүй гэсэн үг.

	 

	
МЭДЭЭЖ ШҮҮ ДЭЭ, ТЭГЭЭД...

	— Уип гэж Ренатино гэнэт хашхирснаас дээд талын мөчир дээр сууж байсан эр, эм хоёр хөхөө цочсондоо болоод ухасхийв. Цөмөөрөө баясан инээлдэв. «Уип» гэж юу болохыг хэн ч асуусангүй.

	Ренатино ганц хором ч алдалгүй тулалдаанд бэлтгэв. Яг энэ үед та нар нисгэгчийн царайг харсан бол доо. Хоёр мянга зургаан зуун метрийн өндөрт нисэж байтал өөдөөс нь тун аймаар юм нисэж яваа харагдав.

	Өөрийгөө галзуурав уу гэж бодож гэнэ.

	— Жижүүр ээ гэж орилсноо

	— Канад руу нисэж яваа БИЧ-8 онгоцноос ярьж байна. Намайг чиглээд хүн нисэж явна. Тэр намайг хөөлөө...

	— Юу гэнээ. Хоёр мянга зургаан зуун метрийн өндөрт үү?

	— Тийм ээ, тийм. Ногоон бүрх малгай өмссөн жижигхэн хүн, арван гурван бөмбөлгөөр нисэж явна.

	Энэ удаа жижүүр юу ч хэлсэнгүй. Тэр доор нь гал команд, сэргийлэх, сэтгэл мэдрэлийн эмнэлгээс эмч, сувилагч дуудав.

	Нисгэгч цагаан солио туссан бололтой. Ренатино арван гурван бөмбөлгөөрөө онгоц гүйцэх гэж мэрийнэ. Дөрвөн хүчит мотор гэдэг чинь тоглоом биш шүү.

	— Би хоёр моторыг нь шатаачих уу. Тэгвэл нисэгч хурдаа сааруулах биз гэж аянга нижигнэв. Ренатино түүнийг муухай харж:

	— Чи намайг жаахан түлхээд өг гэх гэснээ энэ чинь аянга шүү дээ гэж бодоод

	— Хэрэггүй гэв. Тэгээд онгоцны араас цөхрөнгөө барсангүй хөөж гарав. Онгоц улам л холдоно. Яагаад ч гүйцэхгүй нь гэдгээ Ренатино ойлгов бололтой. Гэтэл Гракк чирэхээ болиод өөр тийшээ нисэн одлоо. Долоон дэгдээхэй ч араас нь явав.

	— Урвагч, зугтаагаа юу, — Одоохон буцаач гэв:

	Ренатино тэгээд найз нөхөдгүй хоцроо юу?

	— Үгүй, бүү санаа зов. Шувууд онгоцыг бүслээд авав. Гракк онгоцны цонхыг хүчтэн тоншсонд Андреа ч уйлахаа болов. Долоон дэгдээхэй онгоц руу хошууран дайрав. Хөөрхий нисэгч айсандаа тун сандрав бололтой.

	— Холбооны жижүүр ээ. Над руу долоон бор шувуу дайрлаа. Тийм ээ, тийм. Долоон бор шувуу шүү гэж микрофоноор орилов.

	Долоон дэгдээхэй нисэгчийг айлгах санаатай онгоцны цонхыг тоншино. Үйлчлэгч бүсгүй сандран, нисэгчийг тайвшруулах гэж духан дээр нь нойтон алчуур тавилаа. Гэвч онгоц цааш ниссээр л. Ямар нэг юм бодож олох хэрэгтэй. Энэ үед аянга туслахаар ирж онгоцны урд нь, баруун, зүүн талд нь цахилгаан цахилан, нижигнэв.

	— Жижүүр ээ, тэнгэр цэлмэг атал хүчит салхи болж цахилгаан цахилан, аянга нижигнэж байна хэмээн илтгэхэд нь

	— Буцаад гэж нисэх буудлаас тушаав. Сэтгэл мэдрэлийн эмнэлгийн их эмч ингэж хариу өгчээ. Онгоц тэр дороо л эргэв.

	Ренатино хараад хараад нүдэндээ итгэсэнгүй. Онгоц буцаад нисэж байна. Гракк тоншсоор байгаад онгоцны цонхыг хагалж орхив.

	— Бушуулаарай. Доошоо үсэр, гэж Гракк орилно. Андреаг шийдэн ядаж байтал:

	— Ренатино тэг гэсэн юмаа гэв. Андреа хоёр мянга зургаан зуун метр өндрөөс зөв зүгээр тун тайван үсэрчхэв. Тэгээд Ренатиногийн гар дээр бууж, дахиад хоёулаа хамт Гракк долоон бор шувуу цөмөөрөө л тэднийг тойрон нисэж, чадлаараа жиргэнэ. Тэд ямар түргэн доошилж байгаагаа мэдсэнгүй.

	Газар улам л ойртсоор.

	— Хараач. Хот мөн амархан ойртож байна. Бид унаж байгаа юм шиг л санагдах юм.

	— Тийм ээ. Бид унаж байна гэж Ренатино түүний өөд харж тайвнаар хариулна.

	Хоёулаа тун ч тайван байлаа. Ямар ч гэсэн тэр хоёр хамт байна. Үхсэн ч хамт, харин үнэнч нөхөр Гракк ойр байсан нь тун сайн боллоо. Тэр түгшүүр зарлав. Үүнийг аянга доор нь ойлгож үүлтэй хамт хүрч ирэв. Ренатино Андреа хоёр унахаа болив. Тэд үүлэн дээр зөөлөн буув.

	— Чи харсан уу гэж Ренатиног асуухад:

	— Тийм ээ гэж Андреа хариулав.

	Тэд өөр юу ч яриагүй юм гэнэ лээ.

	Одоо ч хүмүүсийн толгой элдвийн л юм бодох болж, нар нэг сайхан шингэж байгааг хүртэл ажиглаж зогсох нь тун ховор доо. Гэвч оройхон тэнгэр өөд харах хэрэг гарвал ёстой нэг газар тэнгэр нийлэхийн завсар дахь тэр цав цагаан үүлийг хараарай.

	Юу ч харахгүй байна уу?

	Шингэх нарны гэрэл цацраг гялалзаж буйг би ойлголгүй яах вэ. Гэхдээ л та сайн ажиглаагүй л байгаа?!

	Хараагүй л байгаа. Тэгэхээр үүлс чинь манай Ренатино Андреа хоёр шүү дээ. Хөвөн цагаан үүлэн дээр тэр хоёр суугаад дөрвөн нүд эсрэг ширтэлцэн явна.

	Итгэхгүй байна гэж үү дээ. 

	Би бүр зайлбаргүй мэдэж байгаа юм. Тэгвэл тантай мөрийцөөд үзье л дээ.

	

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	Улаанбаатар 11. Барилгачдын талбай 15.      

	 

	Армийн СХ-ийн хэвлэх үйлдвэр.

	Партизаны гудамж 2.

